Source: http://docplayer.fi/425516-Eu-n-sisamarkkinat-opas-viranomaisille.html
Timestamp: 2017-08-20 21:26:21+00:00
Document Index: 24302671

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'kko ']

EU:n sisämarkkinat opas viranomaisille - PDF
Download "EU:n sisämarkkinat opas viranomaisille"
1 EU:n sisämarkkinat opas viranomaisille
2 2 ISBN ISBN (verkkojulkaisu) Taitto: Edita Publishing Oy Kuvat: Shutterstock (s.4 joyfull/shutterstock.com)
3 Lukijalle Euroopan unionin sisämarkkinat ovat olleet todellisuutta 20 vuotta. Monelle ne ovat itsestäänselvyys ja olemme tottuneet siihen, ettei jäsenvaltioiden välisiä liikkuvuuden esteitä juurikaan enää ole. Sisämarkkinaperiaatteet ja EU-oikeus laajemminkin ohjaavat keskeisesti työtämme hallinnossa. Puutteet jollain osa-alueella voivat vaikuttaa konkreettisesti yritysten, kansalaisten, kuluttajien ja työntekijöiden mahdollisuuksiin hyötyä sisämarkkinoiden eduista. Yhteisten markkinoiden edistämiseksi tehtävässä työssä keskeistä on, miten otamme riittävällä tavalla huomioon EU:n sisämarkkinoista johtuvat periaatteet muun muassa lainsäädännön valmistelussa sekä erilaisissa käytännön soveltamistilanteissa. Tämä opas käsittelee vapaan liikkuvuuden perusperiaatteita ja sitä, miten ne vaikuttavat viranomaisen toimintaan eri tilanteissa. Opas on tarkoitettu kaikille viranomaisille. 3
5 Sisällysluettelo 1 EU:n sisämarkkinat ja yhteinen säädösympäristö Jäsenvaltioiden velvollisuus noudattaa EU-oikeutta ja viranomaisten vastuu Periaate EU-oikeuden ensisijaisuudesta Välittömän oikeusvaikutuksen periaate Kaikkiin viranomaistoimiin voi kohdistua vaikutuksia Kansalliset säädökset Menettelytapoja koskevat muodolliset vaatimukset Vapaa liikkuvuus Vapaan liikkuvuuden periaate Poikkeukset vapaata liikkuvuutta koskevaan yleiseen sääntöön Tavaroiden vapaa liikkuvuus Palvelujen vapaa liikkuvuus Henkilöiden vapaa liikkuvuus Pääoman vapaa liikkuvuus Viranomaisia koskevat menettelyt Kansallisia tuotemääräyksiä koskeva ilmoitusvelvollisuus IMI-järjestelmä edistää viranomaisten yhteistyötä EU:ssa SOLVIT ratkoo kansalaisten ja yritysten rajat ylittäviä käytännön ongelmia lainsäädännön soveltamisessa LIITE Tarkistuskaavio: Onko viranomaisen toimenpide EU-oikeuden mukainen? 5
6 1 EU:n sisämarkkinat ja yhteinen säädösyömpäristö Keskeinen asema EU:ssa EU:n sisämarkkinat ovat keskeisessä asemassa EU:ssa. Sisämarkkinoilla tarkoitetaan sitä, että tavaroiden, palvelujen, ihmisten ja pääoman tulisi voida liikkua vapaasti. Sisämarkkinoista tuli todellisuutta vuonna 1993, kun sisämarkkinoiden luomisesta päätettiin ja sen myötä jäsenvaltioiden lainsäädäntöä yhtenäistettiin ja lukuisia vapaan liikkuvuuden esteitä poistettiin. Yhteisellä lainsäädännöllä haluttiin varmistaa, ettei vapaan liikkuvuuden nimissä vaaranneta etusijalla olevia yleisiä etuja, kuten kuluttajansuojaa, ympäristöä, elämää ja terveyttä. Nykyään 20 vuotta myöhemmin suurin osa ihmisistä pitää sisämarkkinoita itsestäänselvyytenä. Tarkoituksena on, että ihmiset voivat liikkua EU:ssa yhtä vapaasti kuin missä tahansa yksittäisessä jäsenmaassa. Samoin pitäisi pystyä asumaan, työskentelemään ja opiskelemaan missä tahansa EU-maassa. Sisämarkkinoista on yrityksille etua, kun byrokratia vähenee. Tuotteita voidaan valmistaa, ostaa ja myydä, palveluja tarjota sekä investoida kaikkialla EU:n sisämarkkinoilla. Tavoitteena kasvu Liikkuvuuden lisääntymisestä EU-maiden välillä koituu etua muun muassa siten, että Euroopan talouskasvu nopeutuu. Monimuotoisuus ja kilpailu lisääntyvät, ja kuluttajahintoihin kohdistuu paineita. Yrityksille sisämarkkinat voivat myös toimia ponnahduslautana maailmanmarkkinoille pääsemiseksi. Laaja oikeusyhteisö Sisämarkkinat kattavat kaikki EUmaat sekä Islannin, Liechtensteinin ja Norjan. Nämä kolme viimeksi mainittua maata ovat allekirjoittaneet ETAsopimuksen eli Euroopan talousalueesta tehdyn sopimuksen. Jotta markkinat toimisivat, mailla on oltava yhteinen sääntelykehys. EU-lainsäädäntö kattaa tulliliiton, tavaroiden, palvelujen, pääoman ja ihmisten vapaan liikkuvuuden sekä kilpailusäännöt. 6
7 EU-oikeus Primaarioikeudella tarkoitetaan ensi sijassa Euroopan unionin toiminnasta tehtyä sopimusta (SEUT-sopimus), joka alun perin allekirjoitettiin Roomassa vuonna Sopimusta on sittemmin muutettu useaan otteeseen, muun muassa Euroopan yhtenäisasiakirjalla, Maastrichtin sopimuksella, Amsterdamin sopimuksella, Nizzan sopimuksella ja viimeisimpänä Lissabonin sopimuksella sekä jäsenvaltioiden liittymissopimuksilla. Voimassa oleva sopimus Euroopan unionin toiminnasta muodostaa EU-oikeuden perustan, ja siinä vahvistetaan EU-oikeuden keskeiset periaatteet. Johdettu oikeus perustuu primaarioikeuteen, ja se annetaan EU:n toimielinten hyväksy-minä säädöksinä. Näitä säädöksiä ovat ennen kaikkea asetukset ja direktiivit, mutta niihin sisältyvät myös Euroopan komission yksittäistapauksissa antamat päätökset. EU:n direktiivien keskeisenä tavoitteena on yhdenmukaistaa jäsenvaltioiden jollakin alalla antamat säännöt. Kaikella johdetulla oikeudella on oltava oikeusperusta perussopimuksessa. Tämän vuoksi sitä kutsutaankin johdetuksi oikeudeksi. Jos johdettu oikeus on ristiriidassa primaarioikeuden kanssa, primaarioikeus on aina etusijalla. Tätä kutsutaan säädöshierarkiaksi. Kansalliset täytäntöönpanotoimet ovat niitä toimia, joilla EU:n sääntely saatetaan osaksi kansallista lainsäädäntöä. Direktiivien ja muiden EU-säädösten kansallista täytäntöönpanoa käsitellään yksityiskohtaisesti oikeusministeriön oppaassa: Lainlaatijan EUopas. Kansallisten säädösten valmistelua koskevat ohjeet. Luxemburgissa toimiva Euroopan unionin tuomioistuin, jäljempänä EU-tuomioistuin (aiemmin Euroopan yhteisöjen tuomioistuin, jäljempänä EY-tuomioistuin), tulkitsee primaarioikeutta ja johdettua oikeutta. Sen antamat tuomiot ovat hyvin tärkeitä. Jotta EU-oikeudesta saa oikean käsityksen, on vähintäänkin yhtä tärkeää olla tietoinen EU-tuomioistuimen tuomioista kuin SEUT-sopimuksesta ja EU:n muista säädöksistä. EUtuomioistuin- ja EU-rikkomusasioiden hoito kuuluu Suomessa ulkoasianoministeriölle. 7
8 2 Jäsenvaltioiden velvollisuus noudattaa EU-oikeutta ja viranomaisten vastuu EU-oikeus on osa kaikkien jäsenmaiden oikeusjärjestelmää. Sen perustana on SEUT-sopimus, jonka kaikki EUmaat ovat allekirjoittaneet. Kansallisille viranomaisille tämä merkitsee sitä, että kansallisten lakien ja määräysten lisäksi huomioon on otettava EU-oikeus. Lainsäätäjästä, hallituksesta ja muista viranomaisista riippumatta kaikki yksittäiset viranomaiset vastaavat omalta osaltaan siitä, että EU-oikeutta noudatetaan ja sovelletaan asianmukaisesti. Tämä johtuu SEUT-sopimukseen sisältyvästä lojaalisuusvelvoitteesta. EU-oikeuden noudattaminen merkitsee seuraavia asioita: EU-oikeuden kanssa ristiriidassa olevaa kansallista lainsäädäntöä (lakia, asetusta tai muuta määräystä) ei tule noudattaa. Jos viranomainen havaitsee, että jokin kansallinen säännös on ristiriidassa EU-oikeuden kanssa, sen tulee jättää kyseinen säännös huomiotta. Kansallisen lainsäädännön noudattamista ei sen vuoksi voida käyttää perusteluna sille, että viranomainen toimii EU-oikeuden vastaisesti. Tämä voi merkitä viime kädessä sitä, että kansallisen lainsäädännön noudattaminen saattaa olla lainvastaista. Joissakin tapauk- sissa valtio voidaan myös velvoittaa maksamaan yksityishenkilöille korvauksia EU-oikeuden rikkomisesta. On varmistettava, etteivät viranomaisen omat toimenpiteet ole EUoikeuden vastaisia. Tämä koskee kaikenlaisia viranomaistoimia siitä riippumatta, onko jokin ylemmänasteinen sääntö ristiriidassa EUoikeuden kanssa vai ei. 2.1 Periaate EU-oikeuden ensisijaisuudesta EU-maiden yhteinen oikeusjärjestelmä perustuu sille, että EU-oikeus on ensisijaista kansalliseen lainsäädäntöön nähden, siihen voidaan vedota suoraan kansallisissa tuomioistuimissa ja kansallisten viranomaisten edessä ja mailla on lojaalisuusvelvoite perussopimusta kohtaan. Jos jokin kansallinen säännös on ristiriidassa EU-oikeuden kanssa, EU-oikeutta on aina sovellettava ja kansallinen säädös tulee jättää siltä osin huomiotta. EU-tuomioistuin on vahvistanut periaatteen EU-oikeuden ensisijaisuudesta ja kehittänyt sitä. Tällä periaatteella on varmistettava, ettei EU-oikeutta vesitetä kansallisella lainsäädännöllä 8
9 vaan että kaikki jäsenvaltiot soveltavat sitä yhtä lailla. EU-tuomioistuin on lukuisissa tuomioissaan tehnyt selväksi, että EU-oikeus on etusijalla kaikkeen kansalliseen lainsäädäntöön, myös kansalliseen perustuslakiin nähden. 2.2 Välittömän oikeusvaikutuksen periaate Periaate, jonka mukaan EU-oikeuden säännöksellä on välitön oikeusvaikutus, merkitsee, että yksityishenkilöt ja yritykset voivat vedota säännökseen kansallisissa tuomioistuimissa tai kansallisten viranomaisten edessä. Jotta säännöllä olisi välitön oikeusvaikutus, seuraavien edellytysten on täytyttävä: Sääntöön ei saa liittyä ehtoja, eli sen soveltaminen ei saa edellyttää lisätoimenpiteitä. Sisällön on oltava selkeä ja tarkka. Voimaansaattamisen määräajan on täytynyt päättyä. Suurimmalla osalla SEUT-sopimukseen sisältyvistä vapaata liikkuvuutta koskevista säännöistä on välitön oikeusvaikutus, ja yksityishenkilöt ja yritykset voivat vedota niihin. EU-tuomioistuin on todennut useissa tuomioissaan, että joillakin EU:n asetusten, direktiivien ja päätösten säännöksistä on myös välitön oikeusvaikutus. 9
10 Välitön sovellettavuus Joskus välittömän oikeusvaikutuksen lisäksi puhutaan välittömästä sovellettavuudesta. Välitön sovellettavuus merkitsee, että sääntöä sovelletaan heti kaikissa jäsenvaltioissa. EU-tuomioistuin on todennut, ettei sääntöä voida sisällyttää kansalliseen lainsäädäntöön tai saattaa sen osaksi 1. SEUTsopimuksen mukaan esimerkiksi asetuksia sovelletaan välittömästi. Vaikka jokin EU:n oikeussääntö olisi välittömästi sovellettavissa, sillä ei välttämättä ole välitöntä oikeusvaikutusta. Jotkut säännöt on esimerkiksi 1 Euroopan yhteisöjen tuomioistuimen asiassa C-39/72, Euroopan yhteisöjen komissio vastaan Italian tasavalta, antama tuomio. suunnattu valtioille tai muille julkisille elimille, eivätkä ne anna yksittäisiä oikeuksia yksityishenkilöille. Lojaalisuusvelvoite Joskus ei riitä, että viranomainen soveltaa EU:n oikeussääntöä asianmukaisesti tai jättää soveltamatta sen kanssa ristiriitaiset kansalliset säännökset. SEUT-sopimuksen mukaan on ryhdyttävä kaikkiin aiheellisiin toimiin sen varmistamiseksi, että SEUT-sopimuksen ja EU:n muiden säädösten mukaisia velvollisuuksia noudatetaan. Tämä käsittää myös viranomaisia velvoittavan ns. vilpittömän yhteistyön periaatteen. Vaatimus on seurausta perussopimuksen (SEU-sopimus) 4 artiklan 3 kohdan mukaisesta lojaalisuusvelvoitteesta. 10
11 3 Kaikkiin viranomaistoimiin voi kohdistua vaikutuksia Velvoite noudattaa EU-oikeutta voi vaikuttaa kaikkiin viranomaistoimiin. EU-oikeus on otettava huomioon, kun annetaan uutta lainsäädäntöä tai muutetaan voimassa olevaa, annetaan päätöksiä tai toteutetaan vähäisiäkin toimia, esimerkiksi annetaan tietoja lehdistötiedotteessa. Huomioon on otettava primaarioikeus, johdettu oikeus sekä EU-tuomioistuimen oikeuskäytäntö. Kansallisessa sääntelyssä ja muissa viranomaisohjeissa tulee lisäksi aina ottaa huomioon tilanne, jossa jotakin sääntelyn kohteena olevaa toimintaa harjoittaisi tai tavaroita ja palveluita tarjoaisi Suomessa jonnekin muualle unioniin sijoittautunut toimija. 3.1 Kansalliset säädökset Säädökset aloilla, joita ei ole yhdenmukaistettu Jos jollakin erityisellä alalla ei ole annettu johdettua oikeutta, jäsenvaltiot voivat hyväksyä kansalliset säännöt parhaaksi katsomallaan tavalla. Kansalliset säännöt eivät kuitenkaan saa olla ristiriidassa SEUT-sopimuksen perusvaatimusten kanssa tai EU-tuomioistuimen vahvistaman, perussopimuksen artikloja tulkitsevan oikeuskäytännön kanssa. Direktiivien täytäntöönpanemiseksi annettavat säädökset Kun toteutetaan toimenpiteitä jonkin EU:n direktiivin saattamiseksi osaksi kansallista lainsäädäntöä, on saavutettava direktiivin tavoite ja tarkoitus. Jos jokin ala yhdenmukaistetaan direktiivillä kokonaisuudessaan, puhtaasti kansallisten vaatimusten lisääminen ei yleensä ole mahdollista. Tällaisen direktiivin seurauksena EU:n vaatimuksia sovelletaan kaikissa jäsenvaltioissa ilman poikkeuksia. Joissakin tapauksissa direktiivillä säännellään vain tiettyä osa-aluetta tai siinä vahvistetaan vain tietyt vähimmäisvaatimukset. Saattaessaan tämäntyyppisen direktiivin osaksi kansallista lainsäädäntöä jäsenvaltio voi ottaa käyttöön kansallisia lisävaatimuksia tai asettaa korkeampia vaatimuksia kuin direktiivissä asetetaan. Tällaiset kansalliset säännöt eivät kuitenkaan saa olla ristiriidassa SEUT-sopimuksen perusmääräysten kanssa tai EU-tuomioistuimen vahvistaman, perussopimuksen artikloja tulkitsevan oikeuskäytännön kanssa. 11
12 Direktiivien täytäntöönpanoa koskevat viivästykset Direktiivin täytäntöönpanon viivästymistä koskevia rikkomusmenettelyjä on tehostettu Lissabonin sopimuksella 2 siten, että unionin tuomioistuin voi määrätä jäsenvaltion maksettavaksi sakkoja täytäntöönpanon viivästyksen toteavassa tuomiossaan. Sakkoriski syntyy nykyisin siis huomattavasti aiemmin kuin ennen Lissabonin sopimuksen voimaantuloa. Yksittäistapauksissa tehtävät päätökset Yksittäiset viranomaistoimet, jotka liittyvät toisesta EU-maasta tulevaan tuotteeseen, palveluun tai henkilöön, herättävät usein kysymyksen siitä, onko kansallinen oikeussääntö EU-oikeuden mukainen. 3.2 Menettelytapoja koskevat muodolliset vaatimukset Hallintomenettelyjä säännellään kansallisella lainsäädännöllä. Joissakin tapauksissa EU-oikeudessa voidaan myös vahvistaa hallintomenettelyä koskevia vaatimuksia. Kyseessä saattaa esimerkiksi olla tiedotus, lainvoimaisuus, muutoksenhakuoikeus tai tutkintavelvoite. Asia on selvitettävä tapauskohtaisesti. Muu kuin julkisen vallan käyttö Sisämarkkinasäännöt on myös otettava huomioon, jos viranomainen toteuttaa toimenpiteitä, jotka eivät ole sitovia. Näitä ovat esimerkiksi suositukset ja kampanjat, jos ne vaikuttavat vapaaseen liikkuvuuteen. Esimerkki EY-tuomioistuin tuomitsi Irlannin hallituksen mainoskampanjan 3. Mainoskampanjassaan Irlannin hallitus kehotti ostamaan kotimaisia tuotteita. Irlanti katsoi, ettei EU-oikeudessa vahvistettua tavaroiden vapaan liikkuvuuden rajoittamiskieltoa sovelleta, koska kyseessä ei ollut sitova toimenpide. EY-tuomioistuin oli asiasta eri mieltä. Se totesi seuraavaa: Jopa sellaiset jäsenvaltion hallituksen toimet, joilla ei ole sitovaa vaikutusta, voivat olla omiaan vaikuttamaan kauppiaiden ja kuluttajien käyttäytymiseen kyseisen valtion alueella ja siten haitata yhteisön tavoitteiden toteuttamista. Koska kampanja olisi voinut vähentää ulkomaisilla tuotteilla käytävää kauppaa, Irlannin oli luovuttava siitä. 3 Euroopan yhteisöjen tuomioistuimen asiassa C- 249/81, 2 SEUT 260 artikla Euroopan yhteisöjen komissio vastaan Irlanti, antama tuomio. 12
13 Sisämarkkinaoikeus on otettava huomioon myös esimerkiksi tilanteessa, jossa viranomainen tiedottaa suurelle yleisölle jonkin tietyn tuotteen vaarallisuudesta. Ennen kuin asiasta tiedotetaan, on käytävä kirjeenvaihtoa ulkomaisen 4 tuottajan tai maahantuojan kanssa, sillä kyseinen toimenpide rajoittaa EU:ssa vahvistettuja oikeuksia tavaroiden vapaasta liikkuvuudesta. Tällaisessa tapauksessa suosituksia voidaan esittää ainoastaan, jos viranomainen voi todistaa, että tietoihin liittyy objektiivinen etu ja toimenpide on oikeasuhtainen. 4 Tässä oppaassa ulkomaisella tarkoitetaan EU-/ETA-alueelta tulevaa toimijaa tai sieltä peräisin olevaa palvelua tai tuotetta. EU-oikeutta on sovellettava viran puolesta eli ilman, että jonkun osapuolen pitäisi ensin vedota siihen. Viranomaisen on kiinnitettävä huomiota mahdolliseen EU-ulottuvuuteen, vaikka osapuolet eivät olisi edes maininneet asiaa. Mahdollisuus hakea muutosta tuomioistuimessa Kaikkiin kansallisen viranomaisen toteuttamiin toimenpiteisiin, joilla saatetaan rajoittaa vapaata liikkuvuutta, on voitava hakea muutosta tuomioistuimessa. Muutosta on voitava hakea myös silloin, kun viranomainen antaa tietoja suurelle yleisölle ja tällä tiedotuksella saatetaan rajoittaa oikeuksia, jotka jollakin yrityksellä on vapaata liikkuvuutta koskevan EU-oikeuden nojalla. Tämä todetaan selvästi EU-tuomioistuimen oikeuskäytännössä. 13
14 4 Vapaa liikkuvuus Sisämarkkinoita koskevissa säännöissä vapaata liikkuvuutta ei aina aseteta etusijalle. Kyseisten neljän vapauden ja tärkeiden yleisten etujen, kuten kuluttajansuojan, ympäristönsuojelun sekä elämän ja terveyden suojelun välille on löydettävä tasapaino. Vapaata liikkuvuutta koskevien sääntöjen perusperiaatteet ovat samat, vaikka asia on ilmaistu kunkin vapauden kohdalla hieman eri tavoin. Kun kansalliseen toimenpiteeseen sovelletaan sisämarkkinasääntöjä, noudatetaan aina seuraavaa kaksivaiheista menettelyä: 1. Muodostaako toimenpide vapaan liikkuvuuden esteen (vapaan liikkuvuuden periaate)? 2. Jos näin on, onko toimenpide perusteltu (poikkeus)? Jos toimenpide muodostaa esteen, mutta sitä ei voida perustella, se ei ole sallittu. 4.1 Vapaan liikkuvuuden periaate Vapaan liikkuvuuden periaate on EUoikeuden perusperiaate. Se tarkoittaa, että tavaroiden, palvelujen, ihmisten ja pääoman on pystyttävä liikkumaan EU:ssa samaan tapaan kuin jossakin yksittäisessä maassa. Yleisesti kiellettyjä ovat säännöt, joilla suoraan, välillisesti, tosiasiallisesti tai potentiaalisesti voidaan rajoittaa vapaata liikkuvuutta. Tällaiset säännöt ovat lainvastaisia, vaikka ne olisi sisällytetty kansalliseen lainsäädäntöön (ks. edellä 2 jakso). 14
15 Määriteltäessä onko jokin sääntö tai toimenpide SEUT-sopimuksen vastainen, tärkeänä ei pidetä sitä, mikä on säännön tai toimenpiteen tarkoitus vaan mikä on sen vaikutus. Jos ehdotettu sääntö tai toimenpide voi johtaa markkinoille pääsyn heikkenemiseen tai estymiseen, on tutkittava, onko sääntö tai toimenpide ristiriidassa EUoikeuden kanssa. Syrjinnän kieltäminen Vapaan liikkuvuuden periaate merkitsee syrjinnän ja rajoitusten kieltämistä. Syrjintäkielto tarkoittaa, että ulkomaisia ja kotimaisia tavaroita, palveluja, yrityksiä ja yksityishenkilöitä on kohdeltava tasavertaisesti 5. Muista EU-maista tuleville tuotteille ei esimerkiksi voi asettaa rajoituksia, joita ei ole vastaavilla kotimaisilla tuotteilla. Samoin on otettava huomioon, että esimerkiksi sääntelyn kohteena olevaa palvelua tulee voida tarjota myös muu kuin kotimaahan sijoittautunut toimija. Myös piilosyrjintä eli välillinen syrjintä on kiellettyä. Toimiluvan myöntämisedellytykset voivat esimerkiksi olla samat kotimaisille ja muista EU-maista tuleville toimijoille, mutta muista EUmaista tulevien henkilöiden tai yritysten hakemusten käsittely kestää käytännössä kauemmin. Myös muunlaiset kuin puhtaasti kansalaisuuteen liittyvät toimenpiteet voivat olla syrjiviä. Kyseessä voivat esimerkiksi olla tietyt perusteettomat kielitaito- tai oleskelupaikkavaatimukset. Tärkeää on se, etteivät kansalliset toimijat saa minkäänlaista etua EU:ssa toimiviin muihin toimijoihin nähden. EU-oikeudessa sallitaan kuitenkin kansallisten toimijoiden syrjintä, jota kutsutaan käänteiseksi syrjinnäksi. Tämä tarkoittaa esimerkiksi sitä, että kotimaisille toimijoille voidaan asettaa sellaisia tiukempia lisävaatimuksia, joita ei vaadita muista EU-maista tulevilta toimijoilta. Vastavuoroisen tunnustamisen periaate Rajoitusten kieltämisessä otetaan lisäksi huomioon kaksinkertaisten vaatimusten vaikutus. Tämä tarkoittaa sitä, että ulkomaiset tavarat, palvelut tai yritykset kärsivät usein enemmän kansallisista vaatimuksista, vaikka vaatimuksia sovellettaisiin syrjimättömällä tavalla. Tämä johtuu siitä, että niiden on noudatettava sekä isäntämaan (eli vastaanottavan maan) että kotimaansa vaatimuksia. Tätä varten on kehitetty vastavuoroisen tunnustamisen periaate. Periaate pohjautuu siihen, että jäsenvaltioiden lainsäätäjät ja valvontaviranomaiset luottavat toisiinsa ja toistensa tekemiin päätöksiin. Isäntämaan viranomaisen pitäisi hyväksyä vaatimukset, joita ulkomaiselle toimijalle on asetettu hänen kotimaassaan, eikä asettaa lisävaatimuksia. 5 SEUT 18 artikla 15
16 4.2 Poikkeukset vapaata liikkuvuutta koskevaan yleiseen sääntöön Syrjintä- ja rajoituskielto ei ole täydellinen, sillä vapaata liikkuvuutta koskevaan yleiseen sääntöön on joitakin poikkeuksia. Ne poikkeukset, joihin voidaan vedota, vahvistetaan SEUTsopimuksessa ja EU-tuomioistuimen oikeuskäytännössä. Ennen kuin poikkeusta voidaan soveltaa, on tärkeää muistaa, että todistustaakka on viranomaisella. Toisin sanoen viranomaisen on pystyttävä osoittamaan, että oli perusteltua kieltää jokin tuote, hankaloittaa palveluntarjoajan toimintaa tai vähentää rajanylityksen houkuttavuutta jonkin yksityishenkilön kannalta. Viranomaistoimi voidaan sallia EUoikeuden nojalla, jos toimi toteutetaan yleisen edun suojaamiseen liittyvistä pakottavista syistä, vaikka se muodostaisi vapaan liikkuvuuden esteen. Poikkeusten asianmukainen soveltaminen edellyttää, että seuraavat perusteet täyttyvät: Toimenpiteelle on esitettävä objektiiviset perusteet, ja sen on oltava välttämätön. Viranomaisen on pystyttävä osoittamaan, että toimenpiteellä suojataan yleistä etua. Jos samaan tavoitteeseen pääsemiseksi on useita eri vaihtoehtoja, viranomaisen on valittava se, jolla vapaata liikkuvuutta rajoitetaan vähiten. Toimenpiteen on myös oltava oikeasuhtainen. Toisin sanoen sen on oltava oikeassa suhteessa tavoiteltuun päämäärään nähden. Mitä ovat objektiiviset perusteet? Objektiiviset perusteet ja julkinen etu voidaan usein johtaa suoraan SEUT-sopimuksesta. Kyseessä on ennen kaikkea kansanterveyden suojelu sekä yleinen järjestys ja turvallisuus. Muut perusteet pohjautuvat EU-tuomioistuimen oikeuskäytäntöön, kuten esimerkiksi ympäristönsuojelu kuluttajansuoja alaikäisten suojelu ammattietiikkaa koskevat säännöt tieliikenneturvallisuus työntekijöiden suojelu (fyysinen ympäristö ja työsopimusehdot) kielitaitovaatimukset joissakin ammattiryhmissä sosiaalivakuutusjärjestelmän vakaus. Jotta rajoitukset sallittaisiin, ne eivät saa johtaa mielivaltaiseen syrjintään tai piilorajoituksiin vapaassa liikkuvuudessa jäsenvaltioiden välillä. Mikä on oikeasuhtainen este? Vaikka toimenpidettä pidettäisiinkin tarpeellisena yleisen edun suojaamiseen liittyvästä pakottavasta syystä, sen on silti oltava oikeasuhtainen. Jos viranomaisella on samaan tavoitteeseen pääsemiseksi useita eri vaihtoehtoja, sen on valittava se vaihtoehto, jolla vapaata liikkuvuutta rajoitetaan vähiten. 16
17 Esimerkki Saksan vaatimus oluen nimikkeestä 6 EY-tuomioistuin tuomitsi Saksan vaatimuksen, jonka mukaan ainoastaan ohramaltaasta, humalasta, hiivasta ja vedestä valmistettua olutta voitiin myydä nimikkeellä olut. Ulkomaisia oluita, jotka eivät sisältäneet näitä neljää ainesosaa, ei saanut nimittää olueksi Saksassa, mikä haittasi niiden myyntimahdollisuuksia. Saksan mielestä vaatimus oli tarpeen, jottei saksalaisia kuluttajia johdettu harhaan. EY-tuomioistuin katsoi kuitenkin, että tähän päämäärään päästäisiin lievemminkin keinoin, kuten esimerkiksi esittämällä selkeä luettelo ainesosista. 4.3 Tavaroiden vapaa liikkuvuus on useassa kohtaa SEUT-sopimusta 7. Sääntöjen mukaan kaikki tavaroiden vapaata liikkuvuutta rajoittavat toimenpiteet ovat siis kiellettyjä, paitsi jos niille voidaan esittää objektiiviset perusteet ja ne ovat oikeasuhtaisia. Mitkä toimenpiteet voidaan kieltää? SEUT-sopimuksen mukaan jäsenvaltiot eivät saa rajoittaa tuotteiden vientiä tai tuontia jäsenvaltioiden välillä. Kielto koskee sekä verotuksellisia että määrällisiä rajoituksia. Verotuksellisten rajoitusten kieltäminen Verotuksellisilla rajoituksilla tarkoitetaan lähinnä tulleja, veroja ja muita maksuja, jotka kannetaan ainoastaan tuonti- tai vientituotteista (syrjintäkielto). Vaikka sama maksu kannettaisiin sekä kotimaisesta että ulkomaisesta tuotteesta (esimerkiksi luvan saamiseksi), maksu voidaan katsoa syrjiväksi, jos kansallisille tuotteille koituu jonkinlaista etua. Tavaroiden vapaata liikkuvuutta koskevat säännöt on otettava huomioon esimerkiksi, kun kuluttajahyödykkeiden sisältö tarkastetaan, päätetään, mitä materiaaleja saa käyttää jossain tietyssä rakennushankkeessa, tai vahvistetaan valmistusprosesseja koskevia vaatimuksia. Näitä sääntöjä 7 Esim. artiklat: 30 (tullien ja vaikutukseltaan vastaavien 6 Euroopan yhteisöjen tuomioistuimen asiassa C-178/84, Euroopan yhteisöjen komissio vastaan Saksan liittotasavalta, antama tuomio. maksujen kieltäminen), 34 (tuonnin rajoitusten kieltäminen), 35 (viennin rajoitusten kieltäminen), 36 (tuonnin ja viennin rajoituskieltoon tehtävät poikkeukset), 110 (tavaroille asetettavien syrjivien verojen ja maksujen kieltäminen) 17
18 Esimerkki Muista jäsenvaltioista tuotujen käytettyjen autojen verotus Suomessa 8 Asia koski maahantuoduista autoista kannettavasta autoverosta perittävää arvonlisäveroa (ns. ELV), jonka arvonlisäverolliset toimijat saivat vähentää. Unionin tuomioistuin katsoi, että mainittu vero syrjii muiden kuin arvonlisäverovelvollisten maahantuojien EU:n alueelta Suomeen tuomia ajoneuvoja, koska kyseinen vero on vähennyskelpoinen arvonlisäverovelvollisille ajoneuvojen maahantuojille ja näin ollen rikkoi EY 90 (nyk. SEUT 110 artikla) verosyrjintäkieltoa. Määrällisten rajoitusten kieltäminen Määrällisillä rajoituksilla ja vastaavanlaisen vaikutuksen aikaansaavilla toimenpiteillä tarkoitetaan muun muassa kiintiöitä sekä kokoa, pakkausta ja kokoonpanoa koskevia vaatimuksia. EUtuomioistuin on oikeuskäytännössään selventänyt, mitä määrällisiä rajoituksia koskeva kielto tarkoittaa. Tuontituotteisiin vaikuttavia toimenpiteitä ovat esimerkiksi rajamuodollisuudet tarkastukset ja hallinnolliset menettelyt, kuten erilaiset luvat myynti- ja kaupanpitokiellot tekniset vaatimukset eli vaatimukset, jotka koskevat tavaroiden koostumusta, merkintöjä, kokoa, pakkausta, nimityksiä tai testausta, ja tällaisten vaatimusten noudattamisen tarkastaminen hintasääntely syrjintään rohkaiseminen. Määrällisiä rajoituksia koskevan kiellon soveltamisalaan kuuluvat useasti sellaiset kansalliset säännöt, jotka sisältävät teknisiä vaatimuksia. Teknisten vaatimusten perusteella tuontituotteisiin vaaditaan tehtäväksi mukautuksia, jotta niitä voitaisiin myydä kansallisilla markkinoilla. Koska tästä aiheutuu tuottajille tai maahantuojille lisäkustannuksia, kaupan katsotaan estyvän tavalla, joka vastaa määrällistä tuontirajoitusta. Määrällisten rajoitusten osalta merkityksellistä ei ole se, miten laajat toimenpiteen vaikutukset ovat, toisin sanoen, miten pieneen tai suureen joukkoon toimijoita tai tuotteita toimenpide vaikuttaisi. Sen lisäksi, että SEUT-sopimuksessa kielletään määrälliset tuontirajoitukset, siinä myös kielletään kaikki vientiä syrjivät viranomaistoimet. Tavaroille voidaan asettaa määrällisiä rajoituksia samojen poikkeussääntöjen mukaisesti, joita sovelletaan vapaata liikkuvuutta koskevaan pääsääntöön. Syrjiviin vaatimuksiin on kuitenkin hyvin harvoin löydettävissä poikkeusperusteita. 8 Euroopan yhteisöjen tuomioistuin asiassa C-10/08, Euroopan yhteisöjen komissio vastaan Suomi, antama tuomio. 18
19 Tavaroiden vastavuoroisen tunnustamisen periaate Tavaroiden vastavuoroisen tunnustamisen periaate merkitsee sitä, että kaikkia laillisesti valmistettuja ja jossakin jäsenvaltiossa 9 markkinoille asetettuja tuotteita on voitava myydä kaikissa muissa maissa sellaisenaan. Periaatetta sovelletaan myös, jos jäsenvaltio pystyy osoittamaan, että perusteet soveltaa poikkeusta SEUT-sopimuksessa määrättyyn kieltoon täyttyvät. Olettakaamme, että kansallinen viranomainen pystyy osoittamaan, että kansantervey- 9 EU:n jäsenvaltioiden lisäksi tuotteiden sisämarkkinat kattavat ETA-sopimuksen allekirjoittaneet EFTA-maat; Norjan, Islannin ja Liechtensteinin sekä Turkin, jonka kanssa EU:lla on tulliliittoa koskeva assosiaatiosopimus. den suojelemiseksi on tarpeen vahvistaa tiettyä elintarviketta koskevat erityiset vaatimukset. Tuotteessa ei saa olla liian suuria määriä vaarallisia aineita, ja se on testattava. Tällöin testausvaatimus on kaupankäyntiä rajoittava toimenpide, mutta se voidaan perustella terveydensuojelusyillä. Vastavuoroista tunnustamista koskevan periaatteen mukaisesti viranomaisen on hyväksyttävä elintarvikkeet, jotka on testattu vastaavalla tavalla jossakin toisessa maassa. Kansallinen viranomainen voi määrätä, että tietyntasoinen suoja on varmistettava, mutta se ei voi asettaa vaatimuksia sen suhteen, miten tämä taso on saavutettava. Ulkomailla siellä voimassa olevien sääntöjen mukaisesti valmistettua 19
20 tuotetta ei sen vuoksi voida pysäyttää pelkästään sillä perusteella, ettei se täytä kansallisia teknisiä vaatimuksia. Viranomaisten on kussakin yksittäistapauksessa määriteltävä, saavutetaanko ulkomaisilla vaatimuksilla samantasoinen suoja kuin kotimaisilla vaatimuksilla. Vastavuoroisen tunnustamisen periaatetta sovelletaan sillä perusteella, että EU-oikeus on ensisijaista, minkä vuoksi sitä ei tarvitse kirjata kansalliseen lainsäädäntöön. Euroopan komissio vaatii käytännössä kuitenkin, että vastavuoroista tunnustamista koskeva lauseke sisällytetään suoraan kansalliseen lainsäädäntöön. Näin markkinatoimijat pysyvät tilanteen tasalla, ja määräysten soveltaminen helpottuu. Vastavuoroista tunnustamista koskeva lauseke Kansallisen lainsäädännön vaatimuksia ei sovelleta tuotteisiin, jotka joko laillisesti valmistetaan ja/ tai joita laillisesti pidetään kaupan toisessa EU-maassa tai Turkissa tai jotka laillisesti valmistetaan sellaisessa EFTA-valtiossa, joka on Euroopan talousalueesta tehdyn sopimuksen sopimuspuoli. Säännöksiä sovelletaan kuitenkin, jos viranomaisella on todisteet, ettei kyseinen tuote anna samantasoista suojaa kuin mihin kansallisessa lainsäädännössä pyritään. Toinen tapa varmistaa, että jokin säännös on EU-oikeuden mukainen, on ottaa käyttöön muista EU- tai ETA-maista tulevia tuotteita koskeva poikkeus. Vastavuoroisesta tunnustamisesta annettu asetus EU:ssa on hiljattain annettu vastavuoroisen tunnustamisen periaatteen soveltamisen tehostamiseksi uusi asetus 10. Asetuksessa vahvistetaan viranomaisia koskevat hallinnolliset menettelyt, mikäli ne päättävät kieltää jonkin sellaisen tuotteen markkinoille pääsyn, jota on pidetty laillisesti kaupan jossakin toisessa jäsenvaltiossa. Viranomaisia ohjeistetaan varmistamaan, että tällaiset kieltävät päätökset ovat EU-oikeudessa hyväksyttyjen pe- 10 Asetus (EY) N:o 764/2008, annettu 9 päivänä heinäkuuta 2008, tiettyjen kansallisten teknisten määräysten soveltamista toisessa jäsenvaltiossa laillisesti kaupan pidettyihin tuotteisiin koskevista menettelyistä sekä päätöksen N:o 3052/95/EY kumoamisesta. 20
21 rusteiden mukaisia. Viranomaisten on myös tietyssä määräajassa ilmoitettava tällaisista päätöksistä valmistajille ja muille toimijoille, joihin asia vaikuttaa. Asetuksen mukaisesti jokaiseen jäsenvaltioon on perustettu yhteyspiste, jonka puoleen toimijat voivat kääntyä saadakseen selville, mitä teknisiä sääntöjä asianomaisessa maassa sovelletaan. 4.4 Palvelujen vapaa liikkuvuus Palvelujen vapaata liikkuvuutta koskevat EU:n säännökset on otettava huomioon esimerkiksi, jos jokin maa edellyttää muista EU-maista tulevilta palveluntarjoajilta toimilupaa, jos palvelujen markkinointia säännellään tai jos ulkomaisille palveluntarjoajille asetetaan pätevyysvaatimuksia. Määräyksiä, joilla palvelujen vapaata liikkuvuutta turvataan, on useassa kohtaa SEUT-sopimusta 11. SEUT-sopimuksen mukaan kaikki palvelujen vapaata liikkuvuutta rajoittavat toimenpiteet ovat kiellettyjä, paitsi jos toimenpiteille 11 SEUT artiklat: 49, 51, 52, 56 ja 62 voidaan esittää objektiiviset perusteet ja ne ovat oikeassa suhteessa tavoiteltuun päämäärään nähden. Mitkä toimenpiteet voidaan kieltää? Kuten edellä on todettu, vapaan liikkuvuuden periaate merkitsee syrjinnän ja rajoitusten kieltämistä. Viranomainen ei voi esimerkiksi edellyttää, että ulkomainen palveluntarjoaja sijoittautuu isäntämaahan rajoittaa ulkomaisen palveluntarjoajan oikeutta markkinoida palvelujaan isäntämaassa edellyttää, että rajat ylittävien palvelujen tarjoamiseksi on hankittava ammattipätevyys isäntämaassa edellyttää palveluntarjoajalta tiettyä oikeudellista rakennetta (esimerkiksi osakeyhtiömuotoa) Mitä poikkeuksia on palveluiden tarjonnan vapautta ja sijoittautumisvapautta koskevaan pääsääntöön? Viranomaiset voivat poikkeustapauksissa rajoittaa palvelujen vapaata liikkuvuutta. Rajoitukselle on oltava aina 21
22 kuitenkin julkisen edun suojaamiseen liittyvä objektiivinen peruste. Lähetettyjen työntekijöiden työehtojen osalta on lisäksi olemassa erityissääntelyä. Viranomaisen on pystyttävä osoittamaan, että kaupankäyntiä rajoittava toimenpide on tarpeen yleisen edun suojaamiseksi ja että se on oikeasuhtainen. Esimerkkinä näiden ehtojen arvioimisesta voidaan mainita unionin tuomioistuimen hiljattain antama päätös ennakkoratkaisupyyntöasiassa, jossa arvioitiin, onko Helsingin yliopiston apteekille lailla annettu poikkeus perustaa useampia sivuapteekkeja, kuin mitä tavallisella apteekilla on, SEUT-sopimuksen palvelujen tarjontaa koskevien määräysten mukainen. 12 Palvelujen vastavuoroisen tunnustamisen periaate Vastavuoroisen tunnustamisen periaatetta sovelletaan myös palveluihin. Jotta varsinkin helpotettaisiin palvelujen tilapäistä tarjoamista, tuomioistuin on useissa päätöksissään ottanut huomioon sen, että palveluja tarjoavilla ulkomaisilla yrityksillä on jo tarvittava pätevyys kotimaassaan. Palveluja tarjoaviin ulkomaisiin yrityksiin ei sen vuoksi voida automaattisesti kohdentaa esimerkiksi lisätarkastuksia tai edellyttää lisähyväksyntää niin, että jo täytetyt vaatimukset ylittyisivät. Esimerkkinä voidaan mainita tuomio- istuimen ratkaisu, jonka mukaan Belgian viranomaiset eivät voineet vaatia palveluja tarjoavaa ulkomaista yritystä hakemaan Belgian sisäministeriön myöntämää tunnistekorttia niiden tunnisteasiakirjojen lisäksi, jotka yrityksellä jo oli kotimaastaan 13. Sijoittautumisvapaus SEUT-sopimuksessa kielletään kansalliset vaatimukset, joilla rajoitetaan mahdollisuuksia perustaa vapaasti yritys johonkin toiseen jäsenvaltioon kuin omaan kotivaltioon. Kiellon mukaan jäsenvaltioissa ei saa olla sääntöjä, jotka syrjivät muiden jäsenvaltioiden kansalaisia tai yrityksiä tai jotka tekevät sijoittautumisesta hankalampaa tai vähemmän houkuttelevaa. Sijoittautumisvapautta saatetaan rajoittaa esimerkiksi seuraavin keinoin: yritystoiminnan harjoittamiseksi vaaditaan tiettyä oikeudellista rakennetta tai toiminnan aloittamiseen sovelletaan syrjivää taloudellista tarveharkintaa. Sijoittautumisen ja tilapäisen palveluntarjonnan välinen ero Riippuen siitä, aikooko yritys sijoittautua toiseen EU-maahan vai ainoastaan toimia siellä tilapäisesti, jäsenvaltioilla on erilaiset mahdollisuudet toimia. 12 Euroopan unionin tuomioistuimen asiassa C-84/11 antama tuomio korkeimman hallinto-oikeuden (Suomi) esittämässä ennakkoratkaisupyynnössä. 13 Euroopan yhteisöjen tuomioistuimen asiassa C-355/98, Euroopan yhteisöjen komissio vastaan Belgian kuningaskunta, antama tuomio. 22
23 Isäntämaan viranomaisilla ei ole oikeutta asettaa yhtä korkeita vaatimuksia yrityksille, jotka haluavat tarjota palveluja tilapäisesti, kuin yrityksille, jotka haluavat sijoittautua maahan pysyvästi. Arvioidessaan, onko yritys sijoittautunut pysyvästi, viranomaisten on otettava huomioon, miten kauan ja kuinka usein yritys toimii tietyssä jäsenvaltiossa. Huomioon on myös otettava, onko yrityksellä isäntämaassa infrastruktuuria, jonka avulla potentiaaliset asiakkaat voi tavoittaa. Mitään vähimmäisaikaa, jonka ylittämisen jälkeen yrityksen katsotaan sijoittautuneen jäsenvaltioon, ei ole määritelty. Palveludirektiivi Palveludirektiivin tarkoituksena on helpottaa palvelujen vapaata liikkuvuutta. Sen soveltamisala on rajatumpi kuin perussopimuksen palveluiden tarjonnan vapaus. Palveludirektiivin keskeisimpiä sääntöjä ovat seuraavat: Periaate palvelujen tarjoamisen vapaudesta. Pysyvät poikkeukset pääperiaatteeseen ja mahdollisuus puuttua asiaan yksittäisissä poikkeustapauksissa. Yhteyspisteet markkinoille pääsyn helpottamiseksi (ks. yhteyspisteistä jäljempänä) Sähköinen järjestelmä hallinnollista yhteistyötä varten jäsenvaltioissa lähinnä tilapäisen palveluntarjonnan helpottamiseksi (ks. jäljempänä sisämarkkinoiden tietojenvaihtojärjestelmästä). Tiukentuneet vaatimukset, joiden mukaan kansallisten viranomaisten on esitettävä perustelut, jos ne ryhtyvät toimiin toisesta EUmaasta tai ETA-maasta tulevia palveluyrityksiä vastaan. Jäsenvaltion viranomaisten on esimerkiksi noudatettava väliintulomenettelyä, jos väliintulo tehdään palvelun turvallisuuden vuoksi. Menettelyyn sisältyy hallinnollinen yhteistyö palvelua tarjoavan ulkomaisen yrityksen sijoittautumismaan kanssa ja velvoite tiedottaa asiasta komissiolle. Palveluyritys on velvollinen tiedottamaan palvelujensa sisällöstä ja vaatimuksista, joita sen on noudatettava sijoittautumismaassaan. Viranomaisen velvollisuus ilmoittaa uudesta tai muuttuneesta sääntelystä Yhteyspiste palveluntarjoajia ja kuluttajia varten Jäsenvaltiot ovat perustaneet yhteyspisteitä palvelujen rajat ylittävän kaupan helpottamiseksi. Yhteyspisteen kautta palveluntarjoajien on tarkoitus saada tietoa markkinoille pääsyn edellytyksistä, toimivaltaisten viranomaisten yhteystiedot ja tietoa oikeussuojakeinoista riitatilanteessa. Yhteyspisteen kautta palveluntarjoajan on myös pystyttävä toteuttamaan kaikki menettelyt ja muodollisuudet, joita vaaditaan markkinoille pääsyyn ja palveluntarjontaan. Lupia ym. koskevien tietojen on oltava helposti saatavilla, myös etäältä. Lupamenettelyjen ja -muodollisuuksien täyttämisen on samoin onnistuttava helposti, etäältä ja sähköisesti. Suomessa keskitetty 23
24 asiointipiste toimii osana Yritys-Suomi portaalia. Palveludirektiivi antaa myös palvelun vastaanottajalle tiedonsaantioikeuden. Tämä koskee tietoja markkinoille pääsyn ja palveluntarjonnan edellytyksistä, oikeussuojakeinoista riitatilanteissa ja käytännön avun saamisesta. Velvollisuus ilmoittaa uudesta tai muuttuneesta sääntelystä. Palveludirektiivi velvoittaa jäsenvaltioita ilmoittamaan komissiolle sellaiset uudet säännökset, joilla rajoitetaan tilapäistä palveluntarjontaa. Samoin komissiolle on ilmoitettava näihin säännöksiin tehdyistä muutoksista. Lisäksi komissiolle on ilmoitettava säännökset, jotka sisältävät esimerkiksi osakepääoman omistamista koskevia vaatimuksia tai palvelun enimmäis- taikka vähimmäishintaa koskevia vaatimuksia. Direktiivin perusteella tehdyt ilmoitukset välittää komissiolle työ- ja elinkeinoministeriö. tahansa EU- tai ETA-maassa 14. Yrittäjiin sovelletaan palvelujen vapaata liikkuvuutta ja sijoittautumisoikeutta koskevia sääntöjä (ks. edellä 4.3 kohta). Johdettu oikeus sisältää yksityiskohtaisempia säännöksiä, jotka koskevat esimerkiksi perheenjäsenten, eläkeläisten ja opiskelijoiden oikeuksia. Mitkä toimenpiteet voidaan kieltää? Oikeutta asua jossakin muussa jäsenvaltiossa ei voi rajoittaa erityisillä muuttoa tai oleskelua koskevilla säännöillä. Jäsenvaltiot eivät myöskään saa soveltaa eriäviä työehtoja tai eriävää sosiaaliturva- tai verokohtelua siirtotyöläisiin. Siirtotyöläisillä on oltava samat oikeudet kuin vastaanottavan maan kansalaisilla. Mitä poikkeuksia on henkilöiden vapaata liikkuvuutta koskevaan pääsääntöön? SEUT-sopimus antaa jäsenvaltioille useita mahdollisuuksia estää muunmaalaisten kansalaisten maahantulo tai evätä heidän oleskelulupansa. Syynä voivat olla yleiseen järjestykseen ja turvallisuuteen taikka kansanterveyteen liittyvät näkökohdat. 4.5 Henkilöiden vapaa liikkuvuus Kaikilla Euroopan unionin kansalaisilla ja henkilöillä, jotka ovat saaneet oleskeluluvan johonkin EU-maahan, on oikeus asua, opiskella ja työskennellä missä 14 Henkilöiden vapaata liikkuvuutta koskevat säännökset sisältyvät eritoten SEUT-sopimuksen artikloihin 21 (EU:n kansalaisuus) ja 45 (työntekijöiden vapaan liikkuvuuden rajoitusten kieltäminen). 24
25 Samaan tapaan kuin jäsenvaltiot voivat rajoittaa tavaroiden, palvelujen ja pääoman vapaata liikkuvuutta, ne voivat rajoittaa henkilöiden vapaata liikkuvuutta yleiseen etuun liittyvistä pakottavista syistä. Tällaisen toimenpiteen on kuitenkin oltava objektiivinen ja oikeasuhtainen. Pätevyyden ja ammattitaidon tunnustaminen Yksi vapaan liikkuvuuden este voi olla se, että ammattia säännellään ja ammatinharjoittamiseen tarvitaan jonkinlainen lupa tai lisenssi. Usein säänneltyjä ammatteja ovat lääkäri ja asianajaja. Tutkintojen ja ammattipätevyyden tunnustamisesta annetun johdetun oikeuden 15 mukaan henkilö, joka on pätevä harjoittamaan ammattiaan kotimaassaan, on periaatteessa katsottava päteväksi harjoittamaan ammattiaan myös muissa jäsenvaltioissa. Vastaanottava maa voi kuitenkin joissakin tapauksissa edellyttää lisäkoulutusta tai muita sopeuttamistoimia. EU-tuomioistuin on myös tässä kysymyksessä ilmaissut kantansa useissa tuomioissaan. Sosiaaliturvaetuuksien yhteensovittaminen Jottei jostakin jäsenvaltiosta toiseen jäsenvaltioon muuttava henkilö menettäisi sosiaaliturvaetuuksiaan, on laadittu säännöt jäsenvaltioiden sosiaaliturvajärjestelmien yhteensovittamiseksi. Perusperiaatteena on, että henkilö kuuluu sen maan sosiaaliturvajärjestelmään, jossa hän on töissä tai asuu pysyvästi. 15 Euroopan parlamentin ja neuvoston direktiivi 2005/36/ EY, annettu 7 päivänä syyskuuta 2005, ammattipätevyyden tunnustamisesta Tämän lisäksi on muitakin yleisiä periaatteita, kuten yhteenlaskemisen periaate ja maastavietävyyden periaate. 25
26 Yhteenlaskemisen periaate tarkoittaa, että jossakin jäsenvaltiossa ansaitut sosiaaliturvaetuudet on otettava huomioon toiseen jäsenvaltioon muutettaessa. Maastavietävyyden periaate tarkoittaa, että jonkin jäsenvaltion etuudet on voitava maksaa jossakin toisessa maassa. 4.6 Pääoman vapaa liikkuvuus Pääoman vapaata liikkuvuutta koskevat säännöt kattavat kysymykset, jotka liittyvät toisissa maissa tehtäviin investointeihin ja rajat ylittävään rahaliikenteeseen. Pääoman vapaata liikkuvuutta koskevasta periaatteesta määrätään SEUT-sopimuksen 63 artiklassa. Mitkä toimenpiteet voidaan kieltää? Pääoman vapaa liikkuvuus tarkoittaa, että kaikki sellaiset rajoitukset, jotka koskevat pääomanliikkeitä ja maksuja EUmaiden välillä taikka EU-maiden ja kolmansien maiden välillä, ovat kiellettyjä. Kansalaisuuteen perustuvat rajoitukset osakeomistuksessa. Mitä poikkeuksia on pääomien vapaata liikkuvuutta koskevaan pääsääntöön? Joissain tapauksissa kansallinen lainsäädäntö voidaan hyväksyä, vaikka sillä on kaupankäyntiä rajoittava vaikutus. Tällaisissa tapauksissa rajoitus on perusteltava yleiseen etuun liittyvillä pakottavilla syillä tilanteessa, joissa muita lievempiä toimenpiteitä ei ole mahdollista soveltaa. EU-tuomioistuimen oikeuskäytännössä muun muassa kansallisen verotusjärjestelmän yhtenäisyys ja tehokas verovalvonta on katsottu yleiseen etuun liittyviksi pakottaviksi syiksi, jotka voivat tehdä poikkeukset hyväksyttäviksi. EUtuomioistuin on kuitenkin hyväksynyt tällaiset poikkeukset vain harvoissa tapauksissa. Esimerkiksi seuraavat toimenpiteet saattavat olla kiellettyjä: Vaatimus maahan sijoittautumisesta, jos jokin ulkomaalainen yritys tai yksityishenkilö haluaa investoida kyseiseen maahan. Lainsäädäntö, joka tuo valtiolle ylivaltaosakkeen (osakkeen, johon liittyy etuoikeuksia) yksityistämisen yhteydessä. Vaatimus, jonka mukaan omaisuuden kiinnitykset on tehtävä kansallisessa valuutassa. 26
27 5 Viranomaisia koskevat menettelyt 5.1 Kansallisia tuotemääräyksiä koskeva ilmoitusvelvollisuus Jotta jäsenvaltiot eivät uusilla kansallisilla säädöksillä loisi kaupankäynnin esteitä, käyttöön on otettu teknisiä määräyksiä koskeva eurooppalainen kuulemismenettely 16. Järjestelmässä viranomaisten on ilmoitettava komissiolle ja muille jäsenvaltioille luonnosvaiheessa olevat kansalliset tuotemääräykset, jotka sisältävät mitä tahansa vaatimuksia jonkin tuotteen ominaisuuksista. Menettely kattaa lisäksi kansalliset tietoyhteiskunnan palveluja koskevat määräykset. Komissiolla ja muilla jäsenvaltioilla on kolme kuukautta aikaa esittää määräyksestä huomautuksia. Ehdotusta ei saa lopullisesti hyväksyä ennen kuin tämä kolmen kuukauden määräaika on päättynyt. Jos komissio tai jokin jäsenvaltioista katsoo perustellusti, että kyseisellä säädöksellä luotaisiin esteitä tavaroiden sisämarkkinakaupalle, määräaika pidennetään kuuteen kuukauteen. Ilmoittavan maan on tiedotettava komissiolle toimenpiteistä, joihin se aikoo ryhtyä huomautusten johdosta. Ilmoitusta ei tarvitse antaa, jos kyseessä ovat kansalliset toimenpiteet, joilla jokin sitova EU:n säädös yksinkertaisesti saatetaan osaksi kansallista lainsäädäntöä. Tämän vuonna 1983 käyttöön otetun kuulemismenettelyn ansiosta useita kansallisia säädöksiä on muutettu ennen niiden hyväksymistä, koska muut jäsenvaltiot tai komissio katsoivat, että niillä saatettaisiin luoda EU-oikeuden vastaisia kaupankäynnin esteitä. EU:n tuomioistuin on todennut 17, että jos ilmoitus jätetään tekemättä, tämä johtaa siihen, että kansalliseen lainsäädäntöön sisältyy vailla oikeusvaikutusta olevia teknisiä määräyksiä. Sen vuoksi niihin ei voida vedota kansallisessa tuomioistuimessa. Komissio on laatinut viranomaisille menettelyn soveltamisesta helpottavan oppaan. Suomessa menettelyn yhteyspisteenä toimii työ- ja elinkeinoministeriö. 16 Direktiivi 98/34/EY teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä. 17 Euroopan yhteisöjen tuomioistuimen asiassa C-194/94, CIA Security International SA vastaan Signalson SA ja Securitel SPRL, antama tuomio. 27
28 5.2 IMI-järjestelmä edistää viranomaisten yhteistyötä EU:ssa Sisämarkkinoiden sähköistä tietojenvaihtojärjestelmää (IMI) käytetään jäsenvaltioiden toimivaltaisten viranomaisten keskinäisessä hallinnollisessa yhteistyössä. Järjestelmällä halutaan parantaa yhteydenpitoa EU-maiden hallinto- ja valvontaviranomaisten välillä. Tätä työvälinettä ja tietojenvaihtojärjestelmää hyödynnetään, kun kyseessä on sisämarkkinalainsäädännön soveltamista koskeva yhteistyö. IMIn avulla on tarkoitus selvitä senkaltaisista käytännön esteistä kuin erot hallinto- ja työkulttuureissa, vieras kieli ja miten löytää oikea viranomainen, jonka puoleen kääntyä toisessa jäsenvaltiossa. Tavoitteena on keventää hallinnollista taakkaa ja tehostaa päivittäistä yhteistyötä jäsenvaltioiden välillä. Koska IMI on rakenteeltaan yleinen väline, sen käyttö onnistuu sisämarkkinalainsäädännön eri alueilla 18. IMI-järjestelmää käytetään nykyisin ammattipätevyyden tunnustamisesta annetun direktiivin 2005/36/EY ja palveluista sisämarkkinoilla annetun direktiivin 2006/123/EY nojalla tapahtuvaan tietojenvaihtoon. IMIn käyttöä harjoitellaan myös lähetettyjen työntekijöiden työlupatarkastuksissa. Järjestelmää kehitetään jatkuvasti niin, että sitä voidaan vastaisuudessa käyttää muillakin sisämarkkinalainsäädännön aloilla. Käynnissä on muun muassa pilottivaihe lähetettyjen työntekijöiden direktiivin soveltamiseksi. 18 ammattipätevyysdirektiivi (2005/36/EY), palveludirektiivi (2006/123/EY), potilasoikeusdirektiivi (2011/24/EY), eurokäteisen kuljetuksia koskeva asetus (EU N:o 1214/2011) sekä SOLVIT-verkostoa koskeva suositus (Periaatteista SOLVIT ongelmanratkaisun käytössä sisämarkkinoiden ongelmanratkaisuverkko 7 päivänä joulukuuta 2001 annettu komission suositus). 28